钦定古今图书集成/理学汇编/文学典/第048卷 > 祖君彦
## 钦定古今图书集成/理学汇编/文学典/第048卷 > 祖君彦

按《隋书文学传》：“范阳祖君彦，齐尚书仆射孝徽之子
也。容貌短小，言辞讷涩，有才学。大业末，官至东平郡
书佐。郡陷于翟让，因为李密所得，密甚礼之，署为记
室，军书羽檄皆成于其手。及密败，为王世充所杀。”
按《唐书李密传》：“祖君彦，齐仆射孝徽子，博学彊记，属
辞赡速。薛道衡尝荐之隋文帝，帝曰：‘是非杀觓律明
月人儿耶？朕无用之’。”炀帝立，尤忌知名士，遂调东都
书佐，检校宿城令。世谓祖宿城负其才，常郁郁思乱，
及为密草檄，乃深斥主阙。密败，世充见之，曰：“汝为贼
骂国足未？”君彦曰：“跖客可使刺由，但愧不至耳。”世充
令扑之。既困卧树下，世充已自欲盗隋。中悔，命医许
惠照往视之，欲其苏，郎将王拔柱曰：“弄笔生有馀罪。”
乃蹙其心，即死，戮尸于偃师。

===孔德绍===按《隋书文学传》：“会稽孔德绍，有清才，官至景城县丞。
窦建德称王，署为中书令，专典书檄。及建德败，伏诛。”